Soedannese Christenvrou weer vryFoto: Mariam met haar kinders, AP Volgens Amerikaanse diplomatieke bronne is die Soedannese vrou, wat weens haar Christen-geloof ter dood veroordeel was, opnuut vrygelaat. Mariam Yahya Ibrahim, wat sedert Februarie in aanhouding was, is vroeër vandeesweek vrygelaat, en was saam met haar man, Daniel Wani, ‘n Amerikaanse burger, in die lughawegebou in Khartoem onderweg na die buiteland toe hulle weer aangekeer is. Mariam het glo nie die korrekte reisdokumente besit nie. Sy is deur ‘n Islamitiese tribunaal ter dood veroordeel omdat sy as Moslem geag is omdat haar pa ‘n Moslem was. Sy is egter deur haar ma grootgemaak wat tot die Ethiopiese Koptiese Kerk behoort. Toe sy met Wani, ‘n gebore Suid-Soedannese Christen getroud is, is sy na ‘n klag van ‘n Moslem-familielid aan geloofsversaking skuldig bevind. Haar huwelik met ‘n Christen is ook nie erken nie, en omdat sy reeds ‘n kind gehad het en weer swanger was, is sy ook aan buite-egtelike seks skuldig bevind en tot 100 houe gevonnis. Sedert die nuus oor vonnisse bekend geword het, is enorme diplomatieke druk op Soedan toegepas. Bron: ANP, AP